‘’Yeṭṭef-as yinejjel acḍaḍ-is, yufa-d ssebba i yiɣimi.’’ Newweḍ ɣef zzuǧ d rebɛin ddqayeq (14h 30mn). Armi nečča, nerwa i nwala d acu iḍerrun dinna, armi d imir i nfaq s cbaḥa n twizet i yekseb Udrar n Ǧerǧer : Tamda Ugelmim d agerruj n tmurt n leqbayel. Xas ulamma ulac abrid s ṭṭunubil ɣur-s, meɛna aṭas n yimdanen i yettruḥun ɣer din. Nufa ayen din n lɣaci : inelmaden n tesdawit, tiddukliwin tidelsanin, tiwaculin n yal tama. Llan yigerdan imɣaren, tilawin irgazen, lḥasun d Canada neɣ La d Suisse neɣ awer awḍent tmura-a. Lmal ikess, arrac turraren ddabex neɣ agiṭar, wiyaḍ ceṭṭḥen. Llan ula d wid yessucufen i tasmuḍi. Ruḥ tura kečč fhem-itt. Xas ulamma iṭij d aḥlawan, meɛna yessuɣalay aglim d azeggaɣ, aṭas i d-yebrunzan mebla lebḥar.